L'Ajuntament d'Amposta projecta restaurar per fer visitable la torre de Sant Joan, una estructura de defensa contra els pirates sarraïns construïda a finals del segle XVI i que es troba actualment dins de la badia dels Alfacs. El govern municipal ha encarregat avantprojecte que preveu netejar la part interior, molt deteriorada, consolidant els elements que queden i, si és possible, incorporar els que es recuperin. S'habilitarà una tarima a la part superior com a mirador així com una passarel·la lateral que preservarà l'actual corriol de pedres que sobresurt de l'aigua. L'obra, que no es preveu enllestir abans de dos anys, suposarà un inversió de 247.000 euros. Una xifra que el consistori espera finançar, en bona mesura, mitjançant l'1,5% Cultural del Ministeri de Foment. "Amposta té poques construccions del 1.576: no podem deixar que continuï degradant-se", remarca l'alcalde, Adam Tomàs. Va ser construïda justament aquest any per ordre de Felip II per vigilar les entrades dels pirates sarraïns juntament amb altres estructures similars al voltant de la badia dels Alfacs. Des de fa anys però, la torre es troba unes desenes de metres dins les aigües de la badia i és només accessible per un corriol de pedres que sobresurten amb la marea baixa. Aquesta importància històrica i singularitat paisatgística la va convertir en Bé Cultural d'Interès Nacional (BCIN). També es troba inclosa en el catàleg de fortificacions de la Direcció General de Costes. L'estructura es troba, en aquests moments, en força mal estat. De forma quadrada i tronc piramidal, els seus murs estan esquerdats i parcialment ensorrats. No es conserva la part superior. En funcionament durant 250 anys, va ser destruïda, possiblement, per l'armada britànica durant la guerra del Francès. L'any 1950 es van desmantellar els grans blocs que la formaven per construir les cases del nucli de Poblenou del Delta. Ara, però, el consistori, en la línia dels projectes en marxa per recuperar la zona del Castell i de la façana fluvial, ha posat en marxa el procediment per fer efectiva la seva restauració i poder-la fer accessible al públic. Segons ha explicat Tomàs, el consistori disposa ja d'un avantprojecte que ha de servir per redactar el projecte executiu i licitar les obres. Està previst netejar la part interior i efectuar-hi excavacions arqueològiques. Això ha de permetre determinar si els materials que s'hi acumulen poden ser incorporats a la part derruïda a l'hora d'elaborar el projecte executiu. També es consolidaran els elements que es mantenen i s'habilitarà una passarel·la de fusta pel lateral de l'estructura per facilitar l'accés, també a persones amb mobilitat reduïda, evitant cobrir el corriol de pedres característic. Aquesta mateixa passarel·la donarà accés també a la part superior de la torre, on s'habilitarà una tarima per poder gaudir de les vistes sobre la badia dels Alfacs i el delta de l'Ebre. L'avantprojecte calcula la inversió necessària en 247.000 euros. Tot i que el projecte no es materialitzaria abans de, com a mínim, dos anys, el govern municipal ha decidit posar en marxa el procediment administratiu coincidint amb la recent adjudicació del tram de guarda costanera entre la mateixa torre i Poblenou, fet que permetrà millorar de forma ostensible l'accés a la zona. Tomàs també ha subratllat la voluntat del consistori d'optar, per primer cop, als ajuts de l'1,5% Cultural del Ministeri de Foment, que podrien arribar a subvencionar fins a un 75% de l'import de l'actuació.

Summary: Amposta restaurarà per fer visitable la torre de defensa de Sant Joan, de finals del segle XVI


Huawei ha acusat els Estats Units de "subestimar la força" del gegant tecnològic xinès. Així ho ha afirmat el seu fundador, Ren Zhengfei, en unes declaracions a mitjans estatals xinesos i que recull la premsa internacional. Google va admetre dilluns que suspenia els seus negocis amb Huawei arran de la guerra comercial impulsada pels Estats Units de Donald Trump contra la Xina, i que situa la multinacional tecnològica en una "llista negra" de Washington. La decisió pot deixar obsolets els futurs mòbils Huawei, al quedar bloquejat el seu accés a Android, tot i que la pròpia empresa va dir que no hi hauria problema amb els terminals actuals o en stock. Ara, l'administració nord-americana ha donat una moratòria de 90 dies a Huawei per preparar la transició i garantir els serveis actuals.

Summary: Huawei acusa els EUA de "subestimar la força" del gegant tecnològic xinès


La Cambra de Barcelona ha fet una crida a totes les indústries que puguin fabricar concentradors d'oxigen perquè s'hi posin en contacte per poder fer front al coronavirus. En un missatge a Twitter, el seu president, Joan Canadell, ha demanat que totes aquelles fàbriques que puguin produir aquests dispositius mèdics enviïn un coreu a suport_coronavirus@cambrabcn.org i ha recordat que la producció seria remunerada. Canadell ha explicat al seu missatge que es tracta d'una eina alimentada elèctricament que concentra oxigen a partir de l'aire atmosfèric i ha acompanyat l'explicació tècnica del producte d'un plànol del dispositiu.

Summary: La Cambra de Barcelona fa una crida a indústries que puguin fabricar concentradors d'oxigen per fer front al coronavirus


El dèficit de l’Administració catalana s’ha situat en el primer trimestre del 2016 en el 0,24% del Producte Interior Brut (PIB), o el que és el mateix, 511 milions d’euros, segons ha publicat aquest dimarts el Ministeri d'Hisenda. La xifra és menys de la meitat de la que s’enregistrava l’any passat en aquest termini, quan va assolir els 1.041 milions d’euros, el 0,51% del PIB. A banda és tres vegades inferior a la mitjana del conjunt de les administracions públiques, que s’ha situat en el primer trimestre en el 0,74% del PIB. Pel que fa a l’Estat, fins al mes de maig ha registrat un dèficit equivalent al 2,08% del PIB, amb una disminució de la despesa no financera de gairebé el 3% interanual. En concret, en el període gener - maig, l’Estat ha registrat un dèficit de 23.301 milions d’euros. El 2,08% del PIB és lleugerament superior al percentatge registrat en el mateix termini de l’any passat, que va ser del 2,04%. Aquest dimarts també s’ha publicat el dèficit acumulat fins a l’abril de l’Administració Central, les Comunitats Autònomes i la Seguretat Social. Equival a l’1,23% del PIB, amb una reducció del dèficit autonòmic del 29,5% respecte del primer quadrimestre del 2015. També cal destacar que les administracions locals continuen registrant superàvit, que va assolir els 662 milions d’euros el mes de març. Pel que fa als recursos no financers de l’Estat, fins a finals de maig han pujat a 58.899 milions. En el mateix termini del 2015 van ser 62.549 milions.

Summary: El dèficit de l’Administració catalana se situa en el 0,24% del PIB el primer trimestre de l'any


La vaga indefinida del transport sanitari de les Terres de l'Ebre que havia de començar aquest dimarts ha quedat aturada després de les últimes negociacions entre els treballadors, la regió sanitària i l'empresa concessionària –la unió temporal d'empreses Egara-La Fuente-. L'empresa ha fet una proposta per redefinir les condicions laborals i la prestació del servei que, tot i no coincidir plenament amb les exigències sindicals, es valora com a "positiva i important". Els detalls es donaran a conèixer un cop s'hagi explicat, i o bé aprovat o bé rebutjat pels treballadors, en les dues assemblees convocades per aquest dimarts i aquest dimecres, al vespre. També s'ha acordat amb Egara-La Fuente, la regió sanitària de les Terres de l'Ebre, el Servei d'Emergències Mèdiques (SEM) i el CatSalut, la creació d'una Taula de Seguiment de les bases funcionals, un organisme per controlar el desenvolupament dels plecs d'acord de l'adjudicació del servei i els compromisos de l'empresa.  La setmana passada es va celebrar un segon acte de mediació al Departament de Treball amb els representants sindicals dels treballadors del transport sanitari de les Terres de l'Ebre. En la primera reunió l'empresa concessionària no va voler escoltar les peticions dels sindicats i es va enrocar en desmuntar la primera vaga convocada, que s'havia de fer alguns dies alterns de mes d'octubre, al·legant un defecte de fons i de forma en la sol·licitud. Aquest enfrontament va portar els sindicats a convocar una vaga indefinida, a partir d'aquest dimarts 25 d'octubre, que també ha quedat desconvocada pels bons resultats de les reunions que s'han fet en les últimes setmanes i perquè la concessionària del servei, l'UTE Egara-la Fuente, ha ofert alguns canvis que han aconseguit rebaixar la tensió.

Summary: Les ambulàncies de les Terres de l'Ebre desconvoquen la vaga indefinida que començava aquest dimarts


Entre els principals motius de les notificacions són al voltant de la TAE ACN Barcelona.-El Departament de Conducta de Mercat i Reclamacions del Banc d'Espanya ha notificat 160 requeriments per casos de publicitat bancària enganyosa durant els primers tres mesos de l'any i ha requerit a les entitats que la retirin o en modifiquin el contingut en el termini de dos dies hàbils. Durant el 2018, el nombre total d'aquest tipus d'actuacions va ser de 309. Segons ha explicat el Banc d'Espanya en un comunicat, els motius més habituals entorn a les notificacions giren en torn a la Taxa Anual Equivalent (TAE), ja sigui per discrepàncies en el càlcul o per no aparèixer en la publicitat de productes de finançament sense interessos però que inclouen el cobrament de comissions. Entre les funcions del Banc d'Espanya hi ha el control de la publicitat dels productes bancaris perquè els clients rebin una informació "clara, suficient i objectiva" i per això, afegeix, ha reforçat els mecanismes per controlar la publicitat dels productes i serveis en xarxes socials i nous canals digitals de comunicació. El Banc d'Espanya farà una nova circular sobre publicitat per adaptar la normativa als canvis que s'han produït en aquesta activitat des de l'aprovació vigent el 2010.

Summary: El Banc d'Espanya detecta 160 casos de publicitat bancària enganyosa durant el primer trimestre del 2019


Afrucat ha advertit aquest dijous les diferents administracions del "risc" que corre la producció catalana de fruita d'aquest estiu si es mantenen les restriccions de mobilitat que estableix la declaració de l'estat d'alarma pel coronavirus. L'entitat assenyala que la policia està multant a vehicles compartits de personal que es desplaça al seu lloc de treball, tenint en compte que només pot anar una persona per vehicle. Afrucat lamenta que la mesura s'ha pres sense tenir en compte que en sector agroalimentari de les fruites i hortalisses, ja sigui per tasques al camp o a les centrals de confecció, és habitual el transport col·lectiu de persones donat que alguns treballadors no disposen de vehicle propi o de permís de conduir. El president d'Afrucat, Francesc Torres, ha recordat que "el sector agrari i alimentari no només té permesa l'activitat" sinó que "es considera un sector bàsic i imprescindible per garantir el proveïment d'aliments a la població". Per això, considera aquesta limitació de només una persona per vehicle "molt perjudicial per al sector" ja que "fa del tot inviable l'activitat agrària per impossibilitat d'accedir al lloc de treball". Així mateix, Torres ha remarcat que "s'estan fent diferents interpretacions parcials i diferents de la norma en altres zones de l'Estat" i demana una "intermediació" als representants territorials de les diferents administracions per tal d'arribar a un consens entre els responsables d'Agricultura, Sanitat i Transports a fi i efecte que s'apliqui una interpretació uniforme a l'Estat pel que fa a les restriccions de moviments. La proposta que fa Afrucat passa per dotar d'un certificat d'empresa a aquelles persones que es desplacen al lloc de treball en l'àmbit agroalimentari per tal que els cotxes particulars puguin portar a dues persones i que a la resta de vehicles, furgonetes o minibusos, es respecti un terç de la capacitat.

Summary: Afrucat adverteix que les limitacions de mobilitat pel coronavirus "posen en risc" la producció de fruita a Catalunya


Els Mossos d'Esquadra van detenir els dies 5 i 6 de març dos homes de 28 i 24 anys i veïns de Manlleu (Osona) com a presumptes autors d'un robatori amb violència. Els fets van tenir lloc la nit del 23 d'abril de 2017 en un domicili del municipi de Centelles. Segons la víctima, un grup de persones va entrar a casa seva, la van colpejar i la van fer estirar a terra. Mentre un d'ells l'apuntava amb una arma de foc, els altres regiraven la casa. Poc després van marxar amb dos mòbils, dos televisors i la cartera de la víctima. Els investigadors han conclòs la investigació aquesta setmana amb la detenció de dos dels presumptes autors del robatori. Tot i això, la investigació continua oberta i no es descarten més detencions. Els arrestats han passat aquest dimecres a disposició judicial.

Summary: Detenen dos homes per un robatori violent a punta de pistola comès fa gairebé un any a Centelles


L'Ajuntament de Barcelona estudiarà la proposta del Centre Social de Sants, que aposta per redibuixar l'última fase de cobriment de les vies del barri, deixant fora l'edifici ocupat de Can Vies. Fonts municipals han celebrat que aquest plantejament surti dels veïns i compti amb el suport del Secretariat de Sants, Hostafrancs i la Bordeta i també de la Federació d'Associacions de Veïns de Barcelona. El consistori l'avaluarà a nivell tècnic i garanteix màxim diàleg i consens, intentant que el major nombre de veïns estiguin conformes. El tinent d'alcaldia Jaume Asens i la regidora de Sants-Montjuïc, Laura Pérez, havien reclamat en diferents espais que era preferible que fos el veïnat i no l'administració qui plantegés una solució per aquesta ferida oberta del barri. El Centre Social de Sants defensa modificar el Pla General Metropolità i desafectar les parcel·les encara per executar, de forma que es pugui iniciar un procés de participació ciutadana per tal de redibuixar els accessos al calaix i a l'estació de metro de Mercat Nou, al carrer Riera de Tena. La proposta, per tant, deixa fora l'edifici de Can Vies.

Summary: L'Ajuntament de Barcelona estudiarà la proposta veïnal que salva Can Vies


El president del grup parlamentari socialista, Miquel Iceta, ha subratllat que el PSC s'oposarà "de forma aferrissada" a qualsevol intent d'incomplir la legalitat per part del nou govern presidit per Carles Puigdemont. Durant el debat d'investidura d'aquest diumenge, Iceta ha afirmat que la majoria parlamentària que sumen Junts Pel Sí (JxSí) i la CUP els habilita per governar, "però no per perseguir la independència exprés i menys encara per la via de desconèixer la legalitat". El líder socialista ha garantit que el seu grup defensarà els interessos "de Catalunya i de tots els catalans" i ha demanat a Puigdemont que eviti caure en la divisió dels catalans entre "bons (independentistes) i dolents (la resta)". Iceta no ha i apreciat cap diferència entre els plantejaments que ha fet aquest diumenge Puigdemont i els que va fer Artur Mas ara fa dos mesos en el primer debat d'investidura i, per això, ha decidit donar la mateixa resposta: "no a la independència, no a la il·legalitat i no a la seva investidura". El líder del PSC ha defensat la legitimitat de l'acord entre JxSí i la CUP, tot i que ha lamentat lamentat que la presidència de la Generalitat s'hagi "subhastat" en les darreres hores, tot i que Mas havia garantit que no se subhastaria. Iceta ha criticat que l'acord inclogui renúncies, tant la del president en funcions com la de dos diputats de la CUP, incorporacions de l'esquerra anticapitalista a la dinàmica de JxSí i també que el Ple d'investidura s'hagi convocat a darrera hora tot i que els grups independentistes han disposat de tres mesos per posar-se d'acord. "Aquells que li havien dit a Mas, president posi les urnes, ara li han dit que fes el que calgués abans que tornar a posar-les ", ha assenyalat. Iceta no creu que sigui bo pel país que els independentistes només estiguin disposats a parlar entre ells. "Durant tot aquest temps no han parlat amb els altres grups. Haurien de pensar si això és el més convenient pel país", ha qüestionat. El PSC s'oposarà "de forma aferrissada" a qualsevol intent del Govern de saltar-se la legalitat per avançar cap a la independència. En aquest sentit, Iceta ha advertit que l'executiu no trobarà "ni comprensió ni solidaritat" en el PSC en cas que s'apliquin les "conseqüències" derivades de l'incompliment de la llei. "Considera vigent la declaració del parlament del 9-N i anul·lada per unanimitat pel TC? Pensa desenvolupar-la situant les institucions catalanes fora de la llei? Creu que hi té dret?", li ha preguntat a Puigdemont. Per últim, Iceta ha explicat que estaran molt atents al desenvolupament del pla de govern, tant per oposar-se a la via independentista, com per vigilar que es respecti el pla de xoc anunciat i les mesures de reactivació econòmica i creació d'ocupació.

Summary: Iceta avisa Puigdemont que el PSC s'oposarà "de forma aferrissada" a qualsevol intent d'incomplir la legalitat


El magistrat del jutjat d’instrucció número 18 de València, que instrueix el ‘cas Imelsa’ ha ordenat intervenir el compte bancari a nom del grup municipal del PP a l’Ajuntament de València, segons que ha informat aquest dilluns el Tribunal Superior de Justícia (TSJ) del País Valencià. La decisió es correspon amb la instrucció de la peça separada que investiga un presumpte blanqueig de capitals i que investiga regidors, exregidors i assessors del grup municipal. Aquesta mesura cautelar afecta el compte bancari amb el qual presumptament es varen ingressar els diners blanquejats. El magistrat requereix a l’entitat que comuniqui el saldo actual del compte bancari, que informi sobre les persones autoritzades a fer moviments i perquè impedeixi actes de disposició amb càrrec al compte, segons que ha informat el TSJ valencià.  Així mateix, el jutge rebutja la petició del fiscal perquè s'intervingui un altre compte, que està a nom d'un dels investigats per gestionar els ingressos procedents de la loteria. Segons la decisió, comunicada pel TSJ, "no s'aprecien motius, de moment, en relació amb la present causa i delicte investigat, per a la intervenció de l'esmentat compte", explica el jutge en una providència en la qual sol·licita a l'entitat bancària la relació de moviments registrats des de l'obertura d'aquest compte. En aquesta peça separada, amb 47 persones imputades més el PP, imputat com a persona jurídica, s'investiguen les donacions de 1.000 euros efectuades per regidors i assessors prèvies a les eleccions municipal de 2015, quantitat que presumptament els era retornada pel partit en dos bitllets de 500 euros per blanquejar diners en efectiu de suposada procedència il·lícita.

Summary: El jutge del ‘cas Imelsa’ intervé el compte bancari del grup municipal del PP a l’Ajuntament de València


Perpinyà reobre aquest divendres el Museu d'Art Hyacinthe Rigaud amb una exposició sobre Picasso, que repassa la influència que les estades de l'artista a la ciutat van tenir en la seva obra. La mostra, sota el títol 'Picasso-Perpinyà. El cercle íntim, 1953-1955', reuneix més de 100 obres i documents, entre els quals hi ha fotografies i vídeos inèdits que recullen el testimoni de la relació que va tenir amb la ciutat. Els treballs a l'equipament, tancat durant tres anys, han servit per ampliar les sales del palauet de Mailly i unir-lo amb la part meridional del palauet de Lazerme (on fins ara s'ubicava el museu). A més, la reforma inclou al recorregut de visites el jardí penjant, la façana i l'interior de l'edifici, a més de l'apartament i les entances que el pintor va ocupar durant les seves visites. El projecte, dissenyat per l'estudi d'arquitectura Barbotin-Larrieu, ha costat 8,8 MEUR i vol convertir l'edifici en un centre de referència a la ciutat.

Summary: El Museu d'Art Hyacinthe Rigaud de Perpinyà reobre després de tres anys amb una exposició sobre Picasso


Nou mitjans públics que pertanyen a la FORTA, d'entre els quals hi ha TV3, estan treballant en el rodatge de la sèrie policíaca 'La Sala', que protagonitzen Francesc Garrido, Goya Toledo, Raúl Prieto i Natàlia Rodríguez, i que s'estrenarà a l'estiu del 2019. En concret, TV3, juntament amb Telemadrid, À Punt Mèdia (País Valencià), ETB (País Basc), TVPC (Televisió canària), CMM (Castilla-la Mancha), Aragon TV, RTPA (Astúries) i IB3 (Balears) participen en aquesta producció conjunta de la primera temporada, que està composada per 8 capítols de 45 minuts. Yago Costa (Francesc Garrigo) és un inspector de policia especialitzat en interrogatoris i entra a la comissaria on ha treballat durant tota la seva carrera i, sense motiu aparent, mata el seu cap i amic Luis Corral. Uns quants mesos després, Yago rep la visita, a la presó, de la Sara, una jove periodista que li vol fer una sèrie d'entrevistes amb l'objectiu d'esbrinar quins van ser els motius reals que el van portar a cometre el crim. Com ha informat la CCMA en un comunicat, està previst que 'La Sala' s'estreni l’estiu del 2019. 'La Sala' és un projecte audiovisual que neix de l’esforç de la FORTA per "promoure la producció conjunta, impulsar el teixit empresarial audiovisual de proximitat i crear nous continguts atractius i competitius".

Summary: TV3 participa en la producció de la sèrie policíaca 'La Sala' juntament amb la resta de televisions de la FORTA


Unió de Pagesos es reunirà en els propers dies amb les principals cooperatives del sector de l’avellana per abordar la crisi de preus que pateix el sector, segons ha explicat el coordinador nacional de la fruita seca del sindicat, Rafel Español. Els productors denuncien que les empreses compradores d’avellana funcionen com un “oligopoli” i forcen els preus a la baixa. D’altra banda, en una assemblea celebrada aquest dijous al vespre a la Selva del Camp el sector va insistir en la necessitat que la Generalitat revisi l’Observatori Agroalimentari de Preus per tal d’acabar amb “l’abús” dels intermediaris. “Estudiarem com està tot i, si s’ha d’arribar a fer una denúncia, ho mirarem. Cal veure què passa amb aquest diferencial”, apunta Español. Els productors insisteixen que les empreses trencadores d’avellana cada cop hi guanyen més i que tenen un marge desproporcionat. Al juny el pagès rebia 3,25 euros per l’avellana comuna en gra -quan el seu preu de cost s’estima que ronda els dos euros-, mentre que el guany del trencador era de 2,23 euros.  A més, els pagesos continuen denunciant que les cotitzacions d’avellana de la Llotja de Reus són uns 40 cèntims inferiors que la d’Itàlia i Turquia, els principals mercats que competeixen amb els productors catalans. Per tot plegat, el sector no descarta convocar més mobilitzacions.  D’altra banda, Español ha instat la Generalitat a abonar amb rapidesa les ajudes i crèdits a interès zero compromesos per pal·liar les pèrdues de la mala campanya de l’any passat.  Pel que fa a la seguretat al camp, els pagesos apunten que enguany no estan patint robatoris significatius d’avellanes i que el cultiu més afectat al Camp de Tarragona és la garrofa.

Summary: Els pagesos de l’avellana es reuniran amb les cooperatives per abordar la crisi de preus


L'alcalde de Granollers, Josep Mayoral, ha assegurat que el Pla Director del Circuit (PDU) fa "un pas més en la recuperació ambiental de l'entorn". A tall d'exemple, Mayoral ha explicat que el document preveu "més que duplicar" les 8 hectàrees de l'actual zona verda de Can Cabanyes , on també s'hi preveu fer uns altres aiguamolls. L'alcalde ha replicat d'aquesta manera la Plataforma 'No ens vendreu la moto', contraria al desenvolupament de l'entorn del Circuit per l'impacte ambiental. "És evident que no han estudiat bé el PDU", ha dit Mayoral des del passeig fluvial del Riu Congost, on s'ha donat a conèixer un sistema pioner fet amb roques que evita que l'aigua del riu descalci els murs de canalització.  "De vegades és molt fàcil emetre determinats missatges i és més difícil analitzar la realitat", ha etzibat l'alcalde de Granollers. Josep Mayoral ha assegurat que és pot fer "bon urbanisme, endreçar el territori i posar com element essencial  la protecció del medi  natural". En aquest sentit, ha explicat que el PDU preveu l'eliminació de les dues empreses  situades al costat dels aiguamolls de la zona verda de Can Cabanyes "per ampliar aquest espai obert". L'alcalde ha recordat que Can Cabanyes va ser un espai cedit precisament pel parc industrial de Can Gordi-Can Català.  Nous desviadors Mayoral ha fet aquestes declaracions al passeig fluvial del Riu Congost, des d'on s'ha mostrat a la premsa els quatre deflectors o desviadors que s'han instal·lat en un tram del riu. Es tracta d'un sistema pioner de murs de roques, ubicats en punts estratègics del recorregut del riu. Cada mur compta amb una doble filera de tres blocs de pedra granítica de 1200 a 4000 kg de pes. Només es veu una filera, perquè l'altra està enterrada en una rasa d'una fondària de 2,5 metres.  Els deflectors desvien els meandres cap a la zona central del recorregut del riu, i eviten que l'aigua malmeti i descalci els murs que hi ha als marges de la llera. També s'evita que l'aigua afecti la xarxa de clavegueram, que transcorre en paral·lel al Congost.  Esta previst ubicar més murs d'aquest tipus en altres trams del riu. L'actuació ha tingut un cost de 24.000 euros.

Summary: Mayoral als contraris del desenvolupament de l'entorn del Circuit: "és evident que no han estudiat bé el PDU"


Els ciutadans de la capital del Bages han apostat per convertir el parc del Castell en un pulmó verd; recuperar la llera del riu Cardener, rehabilitar l'antic xalet de la Casa Caritat i millorar l'accés del Passeig Pere III al carrer Circumval·lació. Aquests són els quatre projectes amb més suport popular dels 36 que s'han presentat en aquesta edició al pressupost participatiu de l'Ajuntament de Manresa. En total, hi han participat 6.228 ciutadans, una xifra que representa el 9,84% del cens de majors de 16 anys a Manresa. La xifra és més del doble que l'edició de l'any passat, en què hi van participar 2.988 persones, un 4,73% del cens. L'alcalde, Valentí Junyent, s'ha mostrat molt satisfet de la mobilització i de la implicació dels ciutadans i ha subratllat que, "malgrat que el marge d'inversió no és el què agradaria, la participació ha estat molt bona". Els quatre projectes sumen 162.762 euros. La resta, fins a arribar als 200.000 pressupostats, es destinaran a acció social.

Summary: Els pressupostos participatius de Manresa mobilitzen més del doble de ciutadans que l'any passat


L'alcaldessa de Barcelona reclama un executiu que "no posi excuses i s'arremangui" per posar al centre de la política l'agenda social ACN Badalona.-L'alcaldessa de Barcelona, Ada Colau, ha insistit aquest divendres al vespre en la tesi dels comuns de cara als pactes postelectorals. Colau considera que com més avança la campanya més es visualitza que "les úniques majories" són la suma de les esquerres. "Un govern d'esquerres, progressista, és possible", que "superi" la dinàmica de blocs i que posi al centre l'agenda social. L'alcaldessa de la capital catalana considera que aquest nou govern hauria treballar per "avançar en l'autogovern" i en aquest sentit ha reivindicat la candidatura de Catalunya en Comú-Podem a les eleccions del 21-D. Un govern "que no posi excuses i que s'arremangui i es posi a treballar fins a donar resposta a les necessitats d'aquest país", ha reclamat Colau en obrir un acte electoral dels comuns aquest divendres a Badalona al costat del cap de llista, Xavier Domènech; de l'escriptor britànic Owen Jones i del líder de França Insubmisa, Jean-Luc Mélenchon.  Colau considera que Domènech és "capaç de desbloquejar" perquè ha "personalitzat la proposta del diàleg i el consens" entre propostes oposades al Congrés. I és per això ha recelat de qui se sent "confortable" en un situació política bloquejada a Catalunya. En aquest context, ha lamentat que algunes forces pugnin perquè "una meitat guanyi derrotant l'altra meitat" el 21-D. "Nosaltres diem que no ens resignem, que hi ha majories socials molt àmplies que volen prioritzar l'agenda social i la defensa dels serveis públics, la lluita contra la corrupció i per la transparència, la reactivació econòmica que no pot esperar més", ha assegurat Colau.  La líder dels comuns, que ha reivindicat la tasca del seu equip a l'ajuntament i que ha assegurat que han "batallat" contra l'Estat i la Generalitat" per implementar mesures socials, ha assegurat que l'experiència a l'executiu barceloní els permet "rendir comptes". "En campanya hauria de ser un bon moment per la rendició comptes; som més creïbles que el que diguin els altres quan arribem a la Generalitat", ha resolt. "No estem sols, la conquesta de drets i llibertats necessita fraternitat i solidaritat entre els pobles", ha reblat Colau a Badalona.

Summary: Colau insisteix: "Un govern d'esquerres i progressista és possible"


L'Ajuntament de Reus ha advertit l'empresa Fomento de Construcciones y Contratas (FCC) Medio Ambiente que s'enfronta a sancions si no compleix el contracte del servei de recollida de residus i neteja viària. La regidora d'Hisenda, Mariluz Caballero, ha detallat que s'han enviat tres requeriments a l'empresa perquè informi dels motius pels quals hi ha maquinària que no es troba en condicions de prestar el servei i perquè procedeixi a llogar 18 vehicles de forma immediata. La situació s'ha agreujat aquesta setmana després que la plantilla s'hagi negat a sortir a treballar amb vehicles que no passin el filtre del comitè de riscos laborals. Això fa que més de la meitat de la flota no surti i uns 200 contenidors quedin cada dia sense recollir. La regidora ha defensat que el govern vetlla perquè l'empresa adjudicatària i responsable del servei "compleixi amb la seva obligació de netejar la ciutat i recollir la brossa".  En concret, Caballero ha detallat que dijous passat es va enviar un primer requeriment per tal que en el termini de 24 hores l'adjudicatària substituís dos camions recol·lectors de càrrega posterior que estaven avariats per dos vehicles de lloguer.  Aquest dimarts s'ha enviat el segon requeriment per tal que en el termini de 24 hores es presentin els certificats de les ITV de tots els vehicles adscrits al servei i la documentació i els informes on constin els motius pels quals els vehicles no han fet  el servei. El tercer requeriment també s'ha enviat aquest dimarts per tal que de forma immediata l'empresa procedeixi al lloguer de 18 vehicles per a la prestació del servei de recollida de residus. Mentrestant, el Tribunal de Contractes del Sector Públic ha desestimat la majoria de recursos presentats per la pròpia concessionària i per l'empresa Fomento Valencia Medioambiente contra la nova licitació del contracte i n'ha aixecat la suspensió. L'actual porta prorrogat des del 2018.

Summary: L'Ajuntament de Reus amenaça FCC amb sancions si no compleix el contracte de la brossa i neteja viària


CaixaBank ha comprat el 51% de Servihabitat per 176,5 milions d'euros a SH Findel, segons ha informat l'entitat financera a la Comissió Nacional del Mercat de Valors (CNMV). Amb l'adquisició, CaixaBank recuperarà el control del gestor dels seus actius immobiliaris, fet que li permetrà més flexibilitat i eficiència en la gestió i comercialització d'aquests actius i una reducció dels costos, segons indica el mateix banc. Els responsables de CaixaBank preveuen que aquesta operació tindrà un impacte negatiu d'un 0,15% en el rati de capital de nivell 1 ordinari i d'uns 200 milions d'euros al compte de resultats del 2018. També indiquen que els propers anys esperen que generi un impacte positiu al compte de resultats d'uns 45 milions anuals.

Summary: CaixaBank compra el 51% de Servihabitat per 176,5 milions d'euros


El Saló Internacional del Caravaning tanca aquest diumenge a la tarda una edició "de rècord" amb una previsió de més de 60.000 visitants, segons han informat els organitzadors en un comunicat. El saló ha ocupat 63.000 metres quadrats del recinte de Gran Via de Fira de Barcelona -un 43% més que en l'anterior edició- del 12 al 21 d'octubre amb 111 empreses i 700 vehicles. El director de la 33a edició del Caravaning, Josep Antoni Llopart, ha assegurat que es tracta de "la millor de tota la seva història, amb més empreses, més superfície expositiva, nous sectors representats i més visitants". Segons el mateix comunicat, el balanç del Caravaning d'enguany "confirma la recuperació del sector", la qual cosa s'ha vist reflectida en "un important increment de vendes" en relació a l'edició anterior, celebrada fa dos anys. Llopart ha afirmat que les bones dades demostren "que el saló és la principal plataforma comercial i de promoció del sector a Espanya i una de les més importants a Europa”. Segons ha informat Fira de Barcelona, durant els deu dies de saló "s'han tancat o s'han iniciat operacions comercials que, un cop segellades, suposaran una gran part de les vendes previstes per tot l'any" pels expositors.  Els models més demandats han estat exemplars de gamma mitjana, especialment d’autocaravanes i campers -furgonetes adaptades amb espai per a llits, cuina i lavabo-, amb preus que han oscil·lat entre els 40.000 i els 70.000 euros. Tanmateix, els vehicles de luxe, alguns amb preus que superaven els 350.000 euros, han captat bona part de les mirades dels visitants. En el mateix comunicat, el president del Caravaning 2018, Ramon Nuez, ha remarcat que el sector del turisme vacacional sobre rodes viu un "bon moment" la qual cosa s'ha traslladat al saló "amb una oferta molt variada per part dels expositors que han aconseguit captar l’atenció de visitants amb clara intenció per comprar”.  El càlcul de l'organització és que s'han superat les 60.000 persones, especialment gràcies a la coincidència amb el pont del 12 d'octubre i perquè el certamen s'ha allargat un dia més. L'edició anterior, celebrada el 2016, va tancar amb 52.000 visitants quan en la de 2014 van ser-ne 44.000.

Summary: El saló del Caravaning tanca una edició "de rècord" amb més de 60.000 visitants i un "important increment de vendes"


Més de 1.553.000 impressions i 14.000 clics al web de la campanya 'nadalalmuseu.com', la pàgina conjunta que han creat els 27 museus integrats a la Xarxa de Museus de les comarques de Girona per aquestes festes nadalenques. Aquestes són només algunes de les grans xifres d'aquesta iniciativa cultural que va arrencar per primer cop el passat mes de desembre i s'ha mantingut fins aquest diumenge 10 de gener. El projecte tenia com objectiu motivar i incentivar que petits i grans coneguessin els museus gironins i el patrimoni local i històric que contenen com també l'àmplia oferta d'activitats i tallers que s'havien programat per aquests dies de Nadal. Només al Museu d'Arqueologia de Catalunya (MAC) de Girona han registrat un augment del 13% en comparació amb les mateixes dates de l'any passat.  La campanya va arrencar el passat 15 de desembre i s'ha allargat fins aquest mateix cap de setmana. Es tracta d'una iniciativa inèdita que s'ha fet per primer cop a les comarques gironines. En total, 27 museus – integrats a la Xarxa de Museus de les comarques de Girona- s'hi han sumat amb l'objectiu de motivar les visites del públic familiar aprofitant les vacances escolars per les festes de Nadal.  'Aquest Nadal, la teva aventura comença al museu' és el nom que es va escollir per visualitzar aquesta campanya que volia apropar l'ampli patrimoni local, gironí i cultural a la població en general. Al mateix temps, volia visualitzar l'oferta d'activitats familiars que es van programar amb motiu de les vacances de Nadal tals com tallers infantils, casals, pessebres vivents, audicions de música o espectacles. Per incentivar la participació i atreure més gent, es va crear un sorteig de tres obsequis: una panera amb objectes dels 27 museus participants, un Ipad amb l'aplicació 'Visitmuseum' i un cap de setmana gratuït a Vall de Núria, amb una nit d'hotel a pensió completa per a quatre persones (dos adults i dos infants), els tiquets per agafar el tren cremallera per a tota la família i una visita al Museu Etnogràfic de Ripoll.  Per participar-hi només calia accedir a algun dels museus integrants de la campanya del 15 de desembre fins al 10 de gener i inserir el codi que obtingués del centre a la web 'www.nadalalmuseu.com'. D'aquí a cinc dies, el proper 15 de gener, es donaran a conèixer els afortunats en aquesta mateixa pàgina web.  A grans trets, s'han registrat més de 1,5 milions d'impactes o impressions a la web de la campanya i, entre Google i Facebook, s'ha arribat a superar els 14.000 clics a la pàgina web d'aquesta iniciativa. Els anuncis s'han mostrat a 91.177 persones i fins el passat dijous 7 de gener, 221 persones havien participat al concurs per adquirir algun dels objectes que es sortejaven.  Paral·lelament, des de l'organització, assenyalen que la campanya "ha estat molt bona" ja que ha fet que els museus hagin rebut més visites de públic familiar. A més, ha servit per visibilitzar museus no tan turístics amb continguts dispars i, sobretot, les seves col·leccions permanents. En el cas del Museu d'Arqueologia de Girona (MAC-Girona), al barri vell de la ciutat, han registrat un 13% més de visitants  en comparació amb el mateix període de l'any passat. "Els tallers han anat molt bé, 49 nens hi ha participat amb les seves respectives famílies", ha detallat la guia d'informació i membre de la secció d'atenció al públic del MAC-Girona, Maria Àngels Huerga.  Segons ha comentat Huerga, enguany han notat un augment i una diversificació del públic que ha visitat el museu. "Ha vingut molta gent procedent de França, sud-americans i la resta d'arreu de Catalunya, principalment de la demarcació de Tarragona i del Barcelonès, i de l'Estat", ha explicat. Segons la treballadora, gran part dels visitants havien conegut la campanya a través d'internet o de les xarxes socials i van reservar un lloc en els tallers amb antelació.  En la campanya hi han participat 27 museus tals com l'Etnològic del Montseny, La Gabella d'Arbúcies, el Museu Arqueològic Comarcal de Banyoles, el Museu Darder, el Museu Municipal Josep Aragay de Breda, el Museu de l'Anxova i la Sal de l'Escala, el Museu Municipal de Llívia, el dels Sants d'Olot, el Museu del Suro de Palafrugell, el de la Mediterrània de Torroella de Montgrí o el Museu d'Arqueologia de Catalunya d'Ullastret, entre molts d'altres.

Summary: Més d'1,5 milions d'impactes a la web de la campanya nadalenca conjunta dels museus gironins


Els treballadors de General Electric dels centres de treball d'Alstom Wind (Barcelona) i Alstom Hydra (Cornellà de Llobregat) faran vaga demà dimarts per pressionar l'empresa en l'últim dia negociacions a Madrid de l'ERO que afecta 170 treballadors a Catalunya, 105 a Barcelona i 65 a Cornellà . Així ho han decidit aquest migdia en assemblea davant la "manca de voluntat" de la multinacional nord-americana per reduir el nombre d'acomiadaments, millorar les condicions del pla social i definir un pla industrial de futur. Manel Santiago, delegat del comitè d'empresa d'Alstom Wing, ha explicat que els treballadors es tornaran a reunir dimecres en assemblea per definir els passos a seguir en funció dels resultats de la negociació. Sobre la reunió mantinguda aquest dilluns al matí amb la consellera de Treball, Dolors Bassa, Santiago l'ha valorat "positivament" malgrat "ser conscients del poc marge de maniobra de la conselleria". Després d'escoltar les explicacions dels membres del comitè d'empresa, el centenar llarg de treballadors d'Alstom Wind reunits en assemblea a les portes del seu centre de treball al carrer Roc Boronat, al barri del Poblenou, han decidit per majoria fer vaga demà dimarts com a mesura de pressió a la direcció de General Electric.  El mateix que han decidit els treballadors de la planta de Cornellà que, de prosperar l'ERO presentat per la multinacional nord-americana, suposaria l'acomiadament de 65 treballadors i el tancament definitiu del centre de treball per traslladar la producció al País Basc.  El delegat del comitè d'empresa d'Alstom Wind, Manel Santiago, ha denunciat la manca de voluntat de l'empresa per buscar una sortida pactada al conflicte. En aquest sentit, ha lamentat que a la taula negociadora de l'ERO que s'està fent a Madrid, la companyia no ha volgut baixar dels 170 acomiadaments anunciats ni millorar les condicions econòmiques del pla social. Sobre el pla social, Santiago ha explicat que l'empresa ofereix 30 dies per any treballat amb un màxim de 12 mensualitats, 3.000 euros extres per voluntarietat i un pla de prejubilacions a partir dels 59 anys amb el 70% del sou. Una oferta que el comitè d'empresa considera "totalment insuficient".  Passada la vaga de demà, els treballadors dels dos centres estan convocats de nou en assemblea aquest dimecres per conèixer de primera mà el resultat final de les negociacions amb l'empresa i definir els passos a seguir. En aquest sentit, Santiago ha deixat clar que si l'oferta de la multinacional no millora es plantejaran portar l'ERO als jutjats.  Reunió amb la consellera de Treball Paral·lelament a les negociacions que es duen a terme a Madrid, aquest dilluns també s'ha celebrat al Departament de Treball una reunió entre representants dels treballadors, del comitè d'empresa i els responsables de Relacions Laborals del Departament de Treball. Una reunió que ha comptat amb la presència de la consellera de Treball, Afers Socials i Famílies, Dolors Bassa, que ha apel·lat a la "responsabilitat social" de l’empresa General Elèctric per "evitar el tancament de les plantes d’Alstom de Cornellà i Barcelona".  Bassa ha posat de relleu que la Generalitat mediarà "tot el que ens sigui possible perquè Alstom és una empresa pionera en energia, desenvolupament, innovació, amb uns treballadors molt ben qualificats i representa molt pel sector industrial de Catalunya pel que apostem". Els representants dels treballadors han valorat molt positivament la implicació de la consellera que durant la reunió ha criticat els plans de General Electric. Amb tot, Manel Santiago no confia gaire en la mediació de la Generalitat en el conflicte perquè "té unes eïnes limitades" per fer canviar d'opinió una multinacional com la nord-americana.

Summary: Els treballadors de General Electric a Catalunya faran vaga demà per pressionar l'empresa en l'últim dia de negociacions de l'ERO


El PSC s’ha mostrat aquest dilluns crític amb la situació que viuen la CUP, JxSí i el Govern després que els anticapitalistes hagin decidit en assemblea “deslligar-se” del seu acord amb el grup parlamentari que dóna suport a l’executiu. Per al cap de campanya del PSC per al 26-J, Gabriel Colomé –que ha fet de portaveu després de l’executiva socialista-, el desencontre entre la CUP i JxSí és “com el dia de la marmota”, perquè creu que es repeteix una i altra vegada la mateixa situació. “La CUP està on estava al desembre. Si algú pensava que la CUP tindria variants sobre el mateix tema, s’ha equivocat. Estem tornant a  la casella original on la CUP torna a ser la CUP, perquè mai ha deixat de ser-ho per més que JxSí ho pensés”, ha sentenciat el socialista.  De la mateixa manera, Colomé ha vist un altre “dia de la marmota” en la contraposposta de l’expresident Artur Mas de fer unes segones eleccions plebiscitàries per donar resposta a l’exigència de la CUP de fer un referèndum unilateral. “Mas és Bill Murray?”, ha bromejat, fent referència al protagonista de la pel·lícula ‘Atrapat en el temps’, que gira al voltant de la repetició d’aquell dia de la marmota.  Colomé, a més, dubta que la proposta de Mas pugui ser presa en consideració. “Noves plebiscitàries? No les havíem tingut ja el 27-S? No havíem quedat 48% contra 52%? Farem plebiscitàries cada dos anys?”, s’ha preguntat incrèdul. I és que per al PSC, “és molt poc seriós per part de Mas” llençar aquesta contraproposta a la CUP.

Summary: El PSC sobre la crisi de JxSí i la CUP i les segons plebiscitàries de Mas : “És el dia de la marmota”


La manifestació convocada per la plataforma 'Casa nostra, casa vostra' a favor de l'acolliment de refugiats ha aplegat aquest dissabte a la tarda unes 160.000 persones, segons l'Ajuntament de Barcelona. La marxa convocada per la plataforma 'Casa nostra, casa vostra' ha arribat a quarts de sis de la tarda a la Barceloneta, a tocar del mar Mediterrani, on l'any passat van morir més de 5.000 persones intentant burlar les fronteres tancades de la Unió Europea mentre fugien de la guerra i la pobresa. La mobilització ha convertit els dos quilòmetres de recorregut entre la plaça Urquinaona i el passeig Marítim en una 'marea blava'. La manifestació ha comptat amb una nodrida representació institucional, política, cultural i de la societat civil catalana.

Summary: 160.000 persones participen a la marxa 'Volem Acollir', segons l'Ajuntament de Barcelona


La comunitat pakistanesa representada per l'entitat Pak Federación de España ha condemnat "enèrgicament" a través d'un comunicat l'atac terrorista d'aquest dijous a les Rambles de Barcelona. "Expressem el nostre condol més sincer a les famílies de les víctimes i desitgem la recuperació plena dels ferits", afirma la federació, que també mostra "suport i solidaritat totals" cap a ells. "Repulsem tota mena d'actes terroristes que maten persones innocents arreu del món", acaba el comunicat.

Summary: La comunitat pakistanesa condemna "enèrgicament" l'atemptat terrorista de Barcelona


La Joventut Nacionalista de Catalunya (JNC), vinculada a PDeCAT i JxCat, s'ha desvinculat de la creació del Partit Nacionalista de Catalunya (PNC), vinculat al Grup de Poblet. En un comunicat d'aquest dimecres al migdia, la JNC adverteix que l'ús de les sigles 'PNC' és un intent d'apropiar-se del llegat polític de l'organització juvenil. El 1978 militants de l'embrió de les Joventuts de CDC -l'embrió de l'actual JNC- van inscriure el Partit Nacionalista de Catalunya com a formació política. Al comunicat, l'organització juvenil insisteix que aposta per la consolidació de JxCat com "un gran partit nacional català" que aglutini i representi l’ampli corrent central de l’independentisme. El grup de Poblet ha decidit que el seu partit es dirà PNC, tal com ha avançat l''Ara' i han confirmat a l'ACN fonts de la plataforma d'El País de Demà, impulsora de l'espai. El PNC apareix com la branca política de l'entorn del grup de Poblet, format per exdirigents de CiU i el PDeCAT majoritàriament. Les sigles, però, no són definitives de cara a les properes eleccions al Parlament, ja que el PNC intentarà arribar a acords amb altres actors polítics.

Summary: La JNC considera que el Partit Nacionalista de Catalunya intenta apropiar-se del llegat polític de l'entitat juvenil


La portaveu del PDeCAT, Maria Senserrich, ha assegurat que la formació treballa "incansablement" per formar govern però ha alertat que és des de Madrid des d'on s'aixequen "murs". Ho ha dit en la roda de premsa posterior a l'executiva del partit, durant la qual també ha assegurat que no volen anar a unes noves eleccions però que cal "fer compatible" la necessitat de formar un executiu "amb l'escenari de no normalitat" que hi ha. Senserrich s'ha referit també a l'entrevista d'aquest diumenge del líder de JxCAT, Carles Puigdemont, a TV3, afirmant que els agrada veure'l "fort" i amb la "contundència" a la que els té acostumats.  La portaveu ha posat en valor la manifestació d'aquest diumenge a Barcelona impulsada per l'Espai Convivència i Democràcia, sobre la que ha dit que va ser "transversal" i es va demostrar que es tracta d'un "moviment pacífic". "Contrasta amb el relat inventat de Llarena, que diu que hi ha violència a Catalunya i que els independentistes som violents", ha declarat. Segons ella, la manifestació és un clar exemple d'un "moviment pacífica que va més enllà de l'independentisme" i que està format per "demòcrates que volen que hi hagi democràcia i que es mantinguin els drets dels polítics empresonats i exiliats".  En aquest sentit, ha afegit que els líders sobiranistes empresonats estan acusats d'uns fets "inventats" perquè "no hi ha violència, no hi ha rebel·lió"". "Demanem un cop més l'alliberament d'aquestes persones que, constantment, se'ls hi estan vulnerant els seus drets", ha reivindicat.  En la reunió d'aquest dilluns, el PDeCAT ha decidit organitzar dinars i sopars solidaris per recaptar fons per la caixa de solidaritat dels presos i polítics que han marxat a l'estranger. A més, s'ha anunciat que el dia de Sant Jordi el partit celebrarà un acte a la seva seu que comptarà amb la participació des de Bèlgica del conseller de Cultura destituït pel govern espanyol, Lluís Puig.

Summary: El PDeCAT assegura que treballa "incansablement" per formar govern però alerta que des de Madrid s'aixequen "murs"


Una cinquantena de persones, entre elles diversos dirigents d'ERC, s'han acostat aquest dilluns a la nit a l'aeroport del Prat per rebre al crit de "llibertat" a la secretària general de la formació, Marta Rovira, a la seva arribada de Madrid després de declarar al Tribunal Suprem. La número dos d'ERC, visiblement emocionada, ha agraït el suport i l'escalf rebut després que aquest matí el jutge Pablo Llarena l'hagi deixat en llibertat sota fiança de 60.000 euros. En un breu diàleg amb els assistents, Rovira, que ha aprofitat la jornada per visitar Oriol Junqueras a la presó d'Estremera, ha assegurat que l'ha vist "especialment content" tot i que "ha patit molt durant tot el matí". També ha explicat que el vicepresident del Govern cessat pel 155 "està molt connectat" amb l'actualitat del país i que malgrat la seva situació segueix amb preocupació l'ofensiva de l'estat espanyol contra l'independentisme. Marta Rovira, acompanyada del seu marit Raül Presseguer, s'ha trobat el comitè de benvinguda en sortir de la zona d'arribades del pont aeri quan faltaven pocs minuts per dos quarts d'onze de la nit. D'entre la cinquantena de persones que l'esperaven amb pancartes reclamant la llibertat dels "presos polítics" hi havia membres destacats d'ERC com Lluís Salvadó, Pere Aragonès, Oriol Amorós o Xavier Vendrell, entre d'altres.

Summary: Una cinquantena de persones reben Marta Rovira a l'aeroport del Prat després de declarar al Tribunal Suprem


Tot a punt perquè arrenqui a les 9 del matí el decisiu comitè federal del PSOE d'aquest dissabte, arran de la disputa interna dels crítics amb el líder socialista Pedro Sánchez. El primer d'arribar a la seu dels carrer Ferraz de Madrid ha estat Antonio Hernando, el portaveu socialista al Congrés. Ja són també a l'edifici la líder del PSOE a Andalusia i crítica amb Sánchez, Susana Díaz; i la presidenta de la mesa del comitè federal socialista, Verónica Pérez, que aquest divendres es va erigir en "l'única autoritat" del partit. També ha entrat l'alcaldessa de L'Hospitalet de Llobregat, Núria Marín. A les portes de la seu del PSOE, un centenar de periodistes esperen l'arribada dels dirigents socialistes a Ferraz. I un grapat de gent gran traslladen, cartells en mà, missatges de suport a Sánchez.

Summary: El comitè federal del PSOE, a punt d'arrencar a Ferraz


L'eficàcia és menor en el cas del carboni negre o de partícules ultrafines, però la clau està en com s'ajusten ACN Barcelona.-L'ús de màscares redueix l'exposició a la contaminació per PM2.5 en un 43%, segons un estudi fet a Barcelona liderat per científics de l'Institut de Diagnòstic Ambiental i Estudis de l'Aigua (IDAEA) del CSIC. L'eficàcia és menor en el cas del carboni negre o partícules ultrafines, que les màscares només aconsegueixen reduir en un 15-20% de mitjana. En tot cas, la clau està en com s'ajusten per evitar fuites, al marge del material. El treball s'ha fet amb la col·laboració del Bicicleta Club de Catalunya (BACC). Els científics han provat fins a 9 màscares de cost baix i mig. Cada cop hi ha més ciclistes i corredors que les porten. Les han provat sobre maniquins, amb un conducte a la boca que estava connectat a una bomba d'aspiració que permetia ajustar la freqüència de respiració. L'experiment es va realitzar en una zona de Barcelona amb una densitat de trànsit normal. De cara als usuaris, els científics recomanen buscar la màscara que millor s'ajusti a la cara i que tingui certificació EN149 i vàlvules d'exhalació que facilitin la sortida de l'aire. També recorden que la màscara és una ajuda però no la solució, que passa per reduir emissions.  Els resultats d'aquest treball, presentat dijous a Barcelona, es van publicar recentment a la revista 'Science of the Total Environment'.


La mesa del Congrés ha donat el vistiplau perquè es publiqui l'historial del torturador franquista 'Billy el Niño' a petició d'EH Bildu. La proposta ha comptat amb el suport del PSOE i Unides Podem després que la setmana passada vetessin tramitar la primera proposta que es va presentar, segons els socialistes, per recomanació dels serveis jurídics. Pel que fa a la reforma del Codi Penal per tipificar com a delicte l'apologia al franquisme, el portaveu de Més País, Iñigo Errejón, ha manifestat que la seu entendre pot "limitar la llibertat d'expressió". La portaveu socialista, Adriana Lastra, en canvi, ha recordat que hi ha països com Alemanya on ja s'aplica i que després d'anys de democràcia cal tancar "serrells pendents".  La portaveu del PP, Cayetana Álvarez de Toledo, per la seva banda, ha assegurat que la mesura busca "tapar" la reforma que el govern del PSOE i Unides Podem vol fer per "treure Junqueras de la presó".  Per la seva banda el portaveu del Vox, Iván Espinosa de los Monteros, ha acusat el PSOE de voler "criminalitzar" la discrepància tipificant com a delicte l'apologia al franquisme i ha dit que el seu partit sempre estarà en contra de limitar la llibertat d'expressió.

Summary: La mesa del Congrés aprova demanar que es publiqui l'historial de 'Billy el Niño'


Una cinquantena de joves estan en aïllament preventiu a Port de la Selva (Alt Empordà) després que aquest cap de setmana participessin en un 'botellón' amb una persona sospitosa de tenir coronavirus. Aquest dilluns ha comunicat que havia estat en contacte directe amb un cas positiu i està a l'espera de tenir els resultats de la PCR. Davant d'això, l'Ajuntament i la Policia Local del municipi han decidit contactar amb totes les famílies dels assistents a la festa per demanar-los que s'aïllin de forma preventiva fins que el jove tingui els resultats. Aquest cap de setmana la Policia Local va fer una campanya de sanció a joves que feien festes a la platja i això els ha permès tenir un llistat amb tots els assistents. L'Ajuntament de Port de la Selva (Alt Empordà) i la Policia Local del municipi han localitzat aquest dilluns a una cinquantena de famílies per demanar als joves que comencin un aïllament preventiu després que participessin en un 'botellón' aquest cap de setmana i un d'ells sigui ara un cas sospitós de coronavirus. La Policia Local va realitzar durant aquest cap de setmana una campanya per detectar i sancionar festes il·legals a les platges del municipi. Al llarg de la campanya es va arribar a sancionar una seixantena de persones i es va identificar a tots els assistents. Aquest llistat ha permès que ara, després que un d'ells comuniqués que havia estat en contacte estret amb un cas positiu de coronavirus, el consistori i els agents policials poguessin localitzar a totes les famílies. Aquest dilluns el jove hauria anunciat que estava a l'espera dels resultats d'una prova PCR per saber si té el virus o no. Aquest dilluns a la tarda, l'Ajuntament ja havia contactat amb la cinquantena de persones que hi havia en el 'botellón' on va participar el jove i els comuniquessin que havien de començar un aïllament preventiu a l'espera dels resultats. El regidor de Seguretat de Port de la Selva, Roger Pinart, ha destacat la "ràpida actuació" del cos local i del consistori per contactar amb totes les famílies. "Amb dues o tres hores ja havíem parlat amb tothom", ha assegurat el regidor. A més, també ha afirmat que les famílies han mostrat "comprensió i la responsabilitat" de la notícia i han avisat que mantindran els joves en aïllament. La campanya de la Policia Local s'ha fet aquest cap de setmana, després de diverses "campanyes informatives" que s'havien fet al llarg de tot l'estiu per part de la Policia Local, Pinart, però, ha lamentat que "el comportament començava a ser impresentable" i per això van optar per "sancionar" als que fessin festes a les platges.

Summary: Aïllen una cinquantena de joves que van participar en un 'botellon' amb un sospitós de coronavirus al Port de la Selva


Mossos i Guàrdia Urbana intervenen cocaïna, heroïna i estris per manipular les substàncies ACN Barcelona.-Els Mossos d'Esquadra i la Guàrdia Urbana van desmantellar dimecres al vespre un punt de venda de droga al Raval, al districte de Ciutat Vella, i van detenir dues persones. Els agents van entrar en un pis cap a les 21 hores arran de les queixes veïnals i van localitzar cocaïna, heroïna, una balança de precisió i estris per manipular les substàncies estupefaents. També van trobar diners en efectiu. El pis funcionava com a punt de venda de droga al barri, però no com a narcopis. Després de quedar desmantellat va ser retornat al seu propietari.

Summary: Desmantellen un punt de venda de droga al Raval i detenen dues persones


Els CDR pressionen el president de la Generalitat, Quim Torra, perquè destitueixi el conseller d'Interior, Miquel Buch. En un comunicat, han emplaçat els militants i càrrecs electes dels partits del Govern a posicionar-se i dir clarament si donen suport a l'actuació desmesurada dels Mossos d'Esquadra o "si estan a favor del poble que es manifesta". "El conseller no pot seguir exercint les seves funcions", insisteixen els CDR, que demanen que una nova persona s'ocupi de depurar responsabilitats al cos per "revertir la situació actual". Els comitès es queixen que dissabte es van veure de nou "pràctiques irregulars i fins i tot il·legals", com ara "l'ofec de dos manifestants, un pressionant amb la porra al coll i l'altre amb el genoll". També han denunciat una càrrega sense previ avís, que "deixa palès que qui porta la violència als carrers és la policia". També han advertit que aquestes "pràctiques irregulars" no només posen en perill els manifestants, sinó també els periodistes, encara que vagin identificats, el propi cos de policia. En aquest punt recorden que hi ha un mosso d'Esquadra ferit en caure d'una furgoneta en moviment.

Summary: Els CDR pressionen Torra perquè destitueixi Buch al capdavant d'Interior


El Zoo de Barcelona té un inquilí més des d'aquest juliol. És una cria de girafa de la subespècie 'Rothschildi', classificada en perill d'extinció per la Unió Internacional per la Conservació de la Natura (UICN). És un mascle, va néixer el 13 de juliol en un part d'una hora i mitja i el seu estat de salut és bo. Després d'estar uns dies sola amb la seva mare, la Nuru, a les instal·lacions interiors, s'ha començat a relacionar amb una altra femella adulta del zoo i a tenir contacte visual amb el seu pare, el Kayac, amb qui s'associarà quan sigui més gran per tal d'evitar algun contacte físic que pugui implicar qualsevol risc. El nom de la petita girafa es triarà per votació popular a través de les xarxes socials i presencialment al zoològic. La subespècie de girafes 'Rothschildi' està particularment amenaçada en els seus llocs d'origen, ja que només en queden 2.500 en llibertat i en grups molt fragmentats en certes regions d'Uganda i Kènia. A més, en parcs zoològics n'hi ha uns 500 exemplars. És per aquesta raó que el Zoo de Barcelona ha qualificat el naixement de la girafa de "rellevant" pel que fa a la conservació d'aquesta espècie. Aquest és el primer naixement de girafa que té lloc a les noves instal·lacions de la Sabana Saheliana. Un espai que té una superfície total de gairebé 1.350 metres quadrats, entre el pati i els dormitoris. Aquesta nova instal·lació forma part d'un dels projectes més ambiciosos del Pla Estratègic del Zoo 2012-2010. És un espai representatiu del bioma de la sabana, on es podran observar conjuntament elefants, girafes i lleons i altres espècies com les gaseles Dorcas, les gaseles Mohor, els facoquers, els estruços, les tortugues d'esperons i les mangostes.

Summary: Neix una girafa en perill d'extinció al Zoo de Barcelona


La literatura infantil i juvenil de Catalunya i les Illes Balears exhibirà el seu potencial des d’aquest dilluns i fins dijous a la Fira de Bolonya. Al certamen hi seran presents més de 1.200 expositors de 75 països i 26.000 professionals del sector. La programació catalana i balear comptarà amb la participació d’una vuitantena de creadors entre autors, il·lustradors, editors i llibreters. Sota el lema ‘Sharing a Future: Books in Catalan’, l’Institut Ramon Llull ha programat una quarantena d’activitats i dues exposicions, comissariades per la llibretera Paula Jarrin i dissenyades per l’arquitecta Clara Solà-Morales. La programació de Catalunya i les Illes Balears també comptarà amb una representació de literatura del País Valencià -per primera vegada al mateix estand-, Andorra i l’Alguer. En l’edició de l’any passat s’hi van vendre més de 15.000 títols i va rebre prop de 60.000 visitants. En la inauguració de la fira hi assistiran el president de la Generalitat, Carles Puigdemont, a més dels els consellers de Cultura, Santi Vila, i d’Afers Exteriors, Relacions Institucionals i Transparència, Raül Romeva, i representants del govern balear i valencià.  La participació catalano-balear es desenvoluparà en dos fronts, amb un estand de 140 metres quadrats al recinte firal, i amb una desena d’accions i activitats escampades per la ciutat durant els dies de la fira. A l’espai central s’hi podrà veure l’exposició ‘Sharing a future’, que mostrarà els treballs de 42 il·lustradors dels territoris de parla catalana. S’ha fet també una segona exposició que, sota el títol ‘Vet aquí una vegada...’, agrupa la nova fornada de creadors, 17 il·lustradors que han obert camí i que compten amb una trajectòria ja consolidada.  El programa literari se centra en converses i presentacions que escriptors, il·lustradors, traductors i sector editorial faran en quatre cafès de la ciutat, a banda de les activitats que s’han programat també en altres espais del recinte firal.  A la ciutat, l’Institut Ramon Llull ha organitzat una desena d’accions, activitats i exposicions a deu punts de Bolonya, la més destacada la mostra d’il·lustració catalana al claustre de l’Archiginnasio. Entre les activitats, hi haurà la recepció oficial del ‘convidat’ al Palazzo Isolani; tallers i jocs familiars a la Biblioteca de l’Archiginnasio, tallers i activitats literàries a la Biblioteca Salabrosa; dos cicles de teatre i cinema infantil i juvenil al Teatre La Baracca i la Cineteca de Bolonya, respectivament: un simposi literari; un seminari de traducció literària català-italià; i dues exposicions: ‘Catalunya il·lustrada’, de Pilarín Bayés, a la Sala Manica Lunca del Palazzo d’Accursiouna i l’anteriorment citada exposició comissariada per Paula Jarrin.  La distinció com a convidat d’honor comportarà el foment de l’exportació del llibre infantil i juvenil; la promoció de la internacionalització dels il·lustradors catalans i balears i la consolidació de la imatge de marca de la il·lustració catalana contemporània. També implicarà la visita d’editors internacionals a Barcelona. El sector de la literatura infantil i juvenil, així com la il·lustració, tenen una llarga tradició a Catalunya i a les Illes Balears, que es remunta al segle XV amb les Publicacions de l’Abadia de Montserrat, l’editorial més antiga d’Europa. Amb 41,4 milions d’euros anuals -segons dades del 2015-, és el tercer sector en facturació del conjunt de la indústria editorial.

Summary: La literatura infantil i juvenil s'enlaira a la Fira de Bolonya, amb Catalunya i Balears com a convidades d'honor


El Consell de Ministres ha aprovat aquest divendres els projectes de llei de la Quota Basca  per als anys 2017-2021 i de modificació del Concert Econòmic. El ministre d'Hisenda, Cristóbal Montoro, ha assegurat que l'aprovació d'aquestes lleis no tenen "res a veure" amb la negociació amb el PNB pels pressupostos. Per Montoro, l'aprovació de la millora del finançament basc per als propers anys "demostra que l'Estat de les autonomies funciona i que des del respecte a l'ordenament jurídic es pot impulsar el finançament i l'autogovern de les comunitats autònomes". En roda de premsa posterior al Consell de Ministres, Montoro ha assegurat que l'acord és possible amb "voluntat, lleialtat i respecte mutus" i un diàleg "dins de la Constitució".  Com a principal novetat de la quota basca, es fixa en 1.300 milions d'euros la quota base per al 2017, sense considerar la quantitat derivada de la participació del País Basc en els crèdits del servei estatal d'ocupació.  Ara, la llei de la quota basca i la del concert econòmic hauran de ser aprovades pel Congrés dels Diputats.

Summary: Montoro posa l'aprovació de la quota basca com a exemple que l'autogovern pot millorar "dins la Constitució"


El Consorci de l'Habitatge de Barcelona ha publicat tres convocatòries d'ajuts a la rehabilitació per al 2019 que sumen una dotació pressupostària de 13,7 milions d'euros. Concretament es podran demanar subvencions per a elements comuns dels edificis, interiors d'habitatges i edificis d'alta complexitat que van començar a reformar-se el 2018, en el marc del Pla de Barris, i que encara necessiten més obres. Enguany, per primera vegada, les comunitats de propietaris de finques que siguin subvencionades podran demanar crèdits tous que s'oferiran a través de l'Institut Català de Finances (ICF) per poder pagar la part no subvencionada de les obres de rehabilitació.  Els crèdits dels quals es podran beneficiar les comunitats de propietaris de finques seran de fins a 15 anys i tindran un tipus d'interès del 2% (bonificat per la Generalitat de Catalunya) i podran cobrir el 100% del pressupost de l'obra, fins a un màxim de 30.000 euros. Barcelona, que és la primera ciutat catalana que es beneficiarà d'aquesta novetat, gestionarà aquesta ajuda complementària a través del Consorci de l'Habitatge de Barcelona (CHB), ja que una comissió tècnica especialitzada del Consorci serà l'encarregada de fer la interlocució entre els veïns i l'ICF. De fet, les comunitats podran presentar sol·licituds tant per l'arranjament de problemes estructurals dels edificis, com per millorar la qualitat energètica de les finques o eliminar barreres arquitectòniques.

Summary: Barcelona destinarà aquest any 13,7 milions d'euros a la rehabilitació d'habitatges


El comissari en cap titlla els fets d'execrables  ACN Granollers.-El comissari en cap dels Mossos d’Esquadra, Josep Lluís Trapero, ha expressat el suport “a la família de la víctima i també a la família del mosso que de manera incomprensible va causar aquest acte cruel". Trapero s'ha referit així a l'agent que aquest dijous va matar la seva exparella a Sant Feliu de Llobregat (Baix Llobregat) i després es va suïcidar. El responsable del cos ha dit que aquests fets són un "execrable nou episodi de la xacra de la violència de gènere que dia rere dia ens colpeja”. Ho ha dit en el discurs de cloenda del Dia de Les Esquadres de la Regió Policial Metropolitana Nord, que s'ha celebrat a Granollers.

Summary: Trapero mostra el suport a la família de la víctima de Sant Feliu i a la del mosso que va actuar "de manera incomprensible”


La subdelegació del govern espanyol a Girona ha enviat requeriments d'informació a dotze ajuntaments que van treballar el 12 d'octubre. Fins ara, només set consistoris han rebut el document: Girona i Les Planes d'Hostoles (Garrotxa) governats per CiU; els quatre ajuntaments de la CUP Celrà (Gironès), Viladamat (Alt Empordà), Verges (Baix Empordà) i Mieres (Garrotxa) i Viladrau (Osona) d'ERC. L'alcaldessa de Girona, Marta Madrenas, ha recordat que el 12-O les dependències municipals no van estar obertes al públic i només els càrrecs electes van poder anar a treballar. "Jo decideixo anar a treballar, i ho vaig fer volgudament, perquè no tinc res a celebrar aquest dia", ha afirmat l'alcaldessa. Els quatre alcaldes de la CUP ja han avançat que "desobeiran" i carreguen contra el que consideren un nou intent del PP d'utilitzar els tribunals per combatre l'independentisme. L'alcalde de Celrà, Dani Cornellà, ha assegurat que aquesta nova acció de l'Estat "no té cap sentit" perquè "és una presa de pèl que ratlla el ridícul". Dels ajuntaments d'ERC només Viladrau (Osona) ha rebut el requeriment i ja ha avançat que no facilitarà informació sobre els treballadors.

Summary: Madrenas replica que no té "res a celebrar" el 12-O i els alcaldes gironins de la CUP no enviaran informació a l'Estat


El Programa Margalida Comas i Camps per a la millora de la docència i l'aprenentatge a la universitat ha celebrat aquest divendres la reunió constituent del seu consell assessor, format per un representant de cada universitat catalana. Entre les seves funcions està la supervisió de les accions del programa que s'han iniciat enguany, així com la revisió i aprovació dels seus informes i recomanacions. El programa, coordinat pel Consell Interuniversitari de Catalunya (CIC), va néixer fa un any i té com a objectiu col·laborar amb les universitats per modernitzar i adequar els mètodes docents i d'aprenentatge. La constitució del consell assessor ha comptat amb la participació del secretari d'Universitats i Recerca, Francesc Xavier Grau, del director del programa, Josep-Eladi Baños, i del secretari general del CIC, Lluís Baulenas. El consell assessor tindrà la funció d’avaluar els informes i conclusions dels grups de treball, que es dediquen a analitzar diferents àmbits d’estudi per, si s'escau, presentar les mesures oportunes al CIC amb l’objectiu que siguin implementades a les universitats catalanes.  D'altra banda, la reunió d'aquest divendres també ha servit per constituir els primers grups de treball, les conclusions dels quals estaran disponibles a finals del primer trimestre del 2019. Aquests primers treballs se centraran en la determinació d'indicadors de qualitat docent del professorat universitari; l'establiment d'un programa comú de formació inicial dels docents, les bases d'una convocatòria de projectes de recerca i innovació educativa, i la creació d'una comunitat virtual per compartir la innovació educativa. El passat mes de juny també es va constituir el consell tècnic del programa amb representants dels àmbits d'innovació i recerca educativa de cada universitat i amb experts reconeguts en aquesta àmbits. Grau ha destacat "l'esperit transversal i de col·laboració amb i entre universitats" del programa Margalida Comas i Camps. De fet, el programa ha estat presentat ja als vicerectors de les universitats i als professors i responsables d'innovació, així com també a l'Agència per a la Qualitat del Sistema Universitari de Catalunya (AQU) i al Congrés Internacional de Docència Universitària i Innovació (CIDUI).

Summary: Constituït el Consell Assessor del Programa Margalida Comas per a la millora de la docència i l'aprenentatge universitari


Un acusat de violar una dona a Caldes de Malavella (Selva) el novembre del 2017 ha acceptat una pena de 7 anys de presó. El cas ha arribat a judici aquest dimecres a l'Audiència de Girona. El processat s'enfrontava a 16 anys de presó per agressió sexual i robatori amb violència. Al judici, l'acusat ha reconegut que es va trobar la víctima al tren i, enganyant-la, la va fer baixar a l'estació de Caldes. Des d'allà, la va portar a una zona boscosa i la violar. Ha negat, però, que li robés les maletes, joies i diners. La víctima no ha comparegut al judici i han reproduït la gravació de la seva declaració prèvia. La fiscalia ha retirat l'acusació pel robatori i ha demanat 7 anys de presó per l'agressió sexual i una multa de 450 euros per un delicte lleu de lesions. La defensa s'hi ha adherit.

Summary: Un acusat de violar una dona a Caldes de Malavella accepta 7 anys de presó


Les oliveres mil·lenàries de les Terres del Sénia han estat declarades, aquest divendres al migdia, com a Sistema Important del Patrimoni Agrícola Mundial (SIPAM) per la FAO (l'organització de les Nacions Unides en Agricultura i Alimentació). És un nomenament anàleg al de Patrimoni de la Humanitat de la UNESCO i com ha destacat la gerent de la Mancomunitat, Tere Adell, és la millor carta de presentació per demanar suport a la conservació d'aquest valuós patrimoni natural. El nomenament també ha de serir per pressionar al Parlament perquè tiri endavant la proposició de llei, registrada pel PSC, que protegiria les oliveres monumentals i el patrimoni paisatgístic i agrícola d'aquests arbres als municipis catalans del Sénia, seguint l'exemple del País Valencià.  El debat per a la tramitació de la proposició de llei es farà en el darrer ple de l'any al Parlament, o en el primer de 2019. La Mancomunitat ha celebrat el vuitè congrés d'oliveres mil·lenàries, a Ulldecona (Montsià), per fer balanç de la campanya 2018, que no ha estat bona, i des d'on han conegut que FAO ha aprovat la seva candidatura a Patrimoni Agrícola Mundial.  El vuitè congrés d'oliveres monumentals de les Terres del Sénia, ha incidit en la necessitat d'establir una normativa a Catalunya, com tenen al País Valencià, per protegir i conservar aquests arbres monumentals. La proposició de llei que s'ha de debatre en breu al Parlament, s'emmiralla en la llei valenciana, vigent des del 2006 i amb reglament específic aprovat enguany, però vol incorporar millores en l'àmbit de protecció paisatgística com existeix a la regió italiana de Puglia. A més de protegir tots aquells arbres monumentals de més de 3,5 metres de perímetre, es proposa, per exemple, que les finques amb més d'un 60% d'aquests exemplars d'oliveres mil·lenàries quedin protegides en conjunt contra l'espoli. "Protegir una olivera a soles, de vegades no té sentit. Ha d'estar acompanyada del seu entorn", ha assenyalat Tere Adell, gerent de la Mancomunitat de les Terres del Sénia.  La protecció del paisatge i el conjunt del patrimoni natural pren tot el seu sentit en un entorn amb més de 5.000 oliveres mil·lenàries registrades i milers d'arbres centenaris que haurien d'acabar convertint-s'hi. Com ha defensat l'alcaldessa d'Ulldecona, Núria Ventura, es tracta d'impulsar una regulació per protegir el món de l'oli i la gestió del paisatge. "Cal protegir arbres que són molt vulnerables i la feina dels pagesos i la pressió que reben per diferents actors que volen emportar-se'ls a altres llocs", ha dit Ventura.  Ventura ha demanat a tots els grups polítics parlamentaris que donin suport a la proposició de llei que va registrar al juliol el PSC i que ha d'entrar a debat de tramitació al desembre o al gener. "És una oportunitat. No podem perdre més temps. Cada dia que passa perdem una part del nostre patrimoni i si tarda molts anys a arribar aquesta protecció a la part catalana ja no caldrà que arribi perquè no tindrem res a protegir", ha advertit.   Al congrés de la Mancomunitat hi ha intervingut el portaveu de Territori i Sostenibilitat del grup parlamentari socialista, el diputat Jordi Terrades. Terrades ha demanat a Junts per Catalunya i ERC que retirin l'esmena de retorn a la proposició de llei abans del debat perquè la llei s'ha de confeccionar des del consens i l'aportació de totes les parts implicades. "Confio que es repensin perquè la intenció del PSC és obrir el debat. No és un text tancat, és un text que s'anirà enriquint a partir de les aportacions de tots aquells que hi vulguin participat, també dels grups parlamentaris i el Govern", ha apuntat el diputat.  Un dels principals objectius de la llei és frenar l'espoli d'aquestes oliveres. "Hem vist amb precaució que aquests arbres monumentals centenaris i mil·lenaris surtin del seu territori i del seu espai natural i que sigui un element de comerç, d'ús, per acabar al final al jardí d'una finca particular. Han de romandre allí o han crescut durant centenars d'anys i aquest és l'objectiu de la llei", ha explicat Terrades.  Al país valencià, la llei i el reglament de protecció d'aquestes oliveres ha servit per evitar aquestes situacions i es feia necessari "per defensar amb garanties" el patrimoni d'oliveres monumentals. Com ha explicat el director general de Medi Natural de la Comunitat Valenciana, Antoni Marzo, els agents ambientals vigilaven molt el comerç dels arbres monumentals que tenien més de 6 metres de perímetre o exemplars rellevants i fins i tots s'havien arribat a establir mesures cautelars en alguns casos per evitar que les arrenquessin. Malgrat això, Marzo ha apuntat que sempre hi ha hagut "cert nivell d'espoli" i que amb la normativa han quedat protegides però que caldrà "continuar amb la vigilància sobre el territori" per evitar la comercialització d'aquests arbres, també a la part valenciana de la Mancomunitat.

Summary: Les oliveres mil·lenàries de les Terres del Sénia, declarades Patrimoni Agrícola Mundial per la FAO


L'Ajuntament de Sort ha creat la secció 'Pallaresos a casa' per fer l'estada a casa dels joves i les famílies amb nens més fàcil arran del confinament pel coronavirus. Diàriament, a la pàgina web de l'Ajuntament, dins la secció 'Pallaresos a casa' hi van penjant una activitat per fer als domicilis. La primera que van proposar dilluns va ser un torneig d'escacs en línia. Per aquest dimarts proposen la creació d'un rap en pallarès. Aquesta activitat s'ha programat amb motiu del dia de la poesia catalana a Internet. Mentre duri el confinament pel coronavirus s'anirà plantejant una activitat diària relacionada amb les xarxes socials, l'experimentació, la cuina o activitats més físiques.

Summary: L'Ajuntament de Sort planteja activitats per fer a casa a través de la seva pàgina web


La coordinadora general del PDECAT, Marta Pascal, ha reclamat al nou delegat del govern espanyol, Enric Millo, que evidenciï la voluntat de diàleg donant compliment al llistat de 46 punts que Carles Puigdemont va lliurar a Mariano Rajoy. "Exigim que el govern espanyol compleixi amb el que deu a Catalunya. No es pot apel·lar al la llei i utilitzar els tribunals i després passar-se pel forro el que no els convé per debilitar el procés", ha etzibat en roda de premsa després de la reunió de la direcció. A més, ha assegurat que el suplicatori a Francesc Homs que aquest dilluns votarà el Congrés "posarà en ridícul" l'Estat i ha demanat al PSOE que "recapaciti" sobre el sentit del seu vot.  Per a Pascal, "no hi ha millor manera" de visualitzar la voluntat de diàleg proclamada pel govern espanyol que complint les seves promeses cap a Catalunya. Ha recordat que el dirigent popular Enric Millo ha defensat en repetides ocasions, des del faristol del Parlament, les competències de la Generalitat. Per això, li ha demanat que ara, des del capdavant de la delegació del govern espanyol a Catalunya, sigui "coherent" i treballi per donar compliment a les 46 reivindicacions que Puigdemont va traslladar a Rajoy en la reunió que van mantenir a l'abril a la Moncloa. La dirigent del PDECAT ha subratllat que Catalunya té "dret" a reivindicar el que li pertoca perquè "s'ho mereix per llei". I en aquesta línia ha etzibat a Millo que "no es pot ser abanderat del diàleg si no el practiques". En qualsevol cas, ha volgut deixar clar que si el govern espanyol no "recapacita", l'independentisme seguirà endavant amb el seu full de ruta.  Suplicatori d'Homs Pascal també ha fet una crida al PP, el PSOE i C's a replantejar-se la seva posició respecte al suplicatori sol·licitat pel Tribunal Suprem per tal que el cap de files demòcrata al Congrés, Francesc Homs, pugui ser jutjat per l'organització del procés participatiu del 9-N. La coordinadora general del PDECAT ha assegurat que l'Estat "farà el ridícul" a nivell internacional aquest dimarts –quan es procedirà a votar aquesta qüestió en secret- ja que es constatarà que "persegueix políticament" el sobiranisme. Els diputats i senadors del partit en bloc, així com una destacada representació de la direcció, seran demà a Madrid per donar suport a Homs davant l'"acarnissament" a què se'l "sotmet". Denunciaran de manera "contundent" que "posar les urnes mai pot ser un delicte", ha explicat Pascal. 6-D sense "tensió" per als funcionaris D'altra banda, Pascal ha dit que se senten "còmodes" amb el plantejament expressat per l'Associació de Municipis per la Independència (AMI) de cara al 6-D i ha rebutjat "tensionar més del compte" els funcionaris.  L'entitat que presideix Neus Lloveras ha apostat perquè els càrrecs electes secessionistes treballin el dia que es commemora la Constitució espanyola i que els ajuntaments celebrin actes de caire social i solidari.  L'objectiu del PDECAT de cara a aquesta jornada, ha remarcat Pascal, és "preservar" els càrrecs electes i no sotmetre a "tensió" afegida el cos funcionarial català. "No som partidaris del relat de les microruptures, som partidaris de fer les coses ben fetes i d'anar junts en la consecució del full de ruta", ha afirmat.

Summary: El PDECAT exigeix a Millo que evidenciï la voluntat de diàleg fent complir els 46 punts de Puigdemont


L'entitat Plataforma per la Llengua ha enviat una carta al president del Parlament Europeu, Antonio Tajani, per demanar que es garanteixi "la igualtat de drets per a tots els grups lingüístics a Catalunya" i que es prenguin mesures per fomentar la presència del català a la cambra i a les altres institucions de la UE. La plataforma respon així a la decisió de Tajani comunicada el passat dimarts, que ordenava incloure el castellà en els rètols i en la imatge corporativa de l'Oficina del Parlament Europeu a Barcelona, situada al Passeig de Gràcia. En un comunicat de premsa, l'entitat en defensa de la llengua catalana també reclama al president de l'Eurocambra que incorpori l'occità en les comunicacions públiques de l'oficina de Barcelona, així com el català, l'èuscar i el gallec a la seu de Madrid perquè representa a "tot el territori".  A més, la Plataforma sol·licita una reunió amb el dirigent europeu per plantejar-li les seves demandes. Des de l'organització també demanen que el català es pugui utilitzar al Parlament Europeu, i altres mesures com ara traduir els tractats i els textos bàsics de la Unió o incloure el català en els programes d’aprenentatge de llengües impulsats per la Comissió Europea. Amb tot, admeten que totes aquestes mesures han de ser provisionals, i que "l’única via per a garantir els drets lingüístics plens del català a Europa n'és l’oficialitat plena a la UE". Per obtenir aquest status, cal que un estat membre faci una petició al Consell Europeu, i per això volen que Tajani insti el govern espanyol a fer aquest tràmit. La decisió de retolar en castellà, que segons Tajani s'hauria d'aplicar "en el termini més breu possible", va ser motivada per la queixa d'un eurodiputat espanyol del grup liberal, Enrique Calvet, exmembre d'UPyD, que denunciava en una carta enviada a finals d’octubre “l’exclusivitat” del català en la “comunicació corporativa” de l’oficina ubicada a Barcelona. Tot i això, els representants de la institució a la capital catalana han dit que s'esperaran a conèixer la postura de la Comissió Europea abans de fer els canvis.

Summary: Plataforma per la Llengua demana al president del Parlament Europeu que actuï en favor dels drets lingüístics


L'Agència Espanyola de Medicaments i Productes Sanitaris ha ordenat la retirada per precaució de diversos medicaments que contenen Valsartán per tractar l'hipentensió arterial després que es detectés l'aparició d'una impuresa carcinògena. Aquesta alteració s'ha generat com a conseqüència d'un canvi en procés de fabricació de valsartán autoritzat per la Direcció Europea de la Qualitat dels Medicaments del Consell d'Europa. L'alerta s'ha emès a nivell europeu i mundial i en el cas de l'Estat afecta més d'un centenar de medicaments que inclouen Valsartán produït per Zhejing Huahau Pharmaceutical i que ha estat distribuït en nombrosos països. Els lots afectats es poden localitzar a la web de l'Agència Espanyola de Medicaments. (en aquesta actualització s'afegeix la informació facilitada pel Departament de Salut) Per als pacients que prenien alguns d'aquests medicaments, l'Agència Espanyola de Medicaments recomana no interrompre el tractament i visitar el metge perquè el canvií per un altre amb una altra composició. En un comunicat, el departament de Salut recomana a totes les persones que pensin que poden estar afectades, trucar al 061 o desplaçar-se fins a la farmàcia de referència amb el número de lot del medicament que s'està prenent. Els professionals informaran a cada persona dels passos a seguir segons l'afectació de cada cas.  Es calcula que a Catalunya hi ha prop de 60.000 persones que prenen Valsartan, però no totes prenen els medicaments afectats per aquesta retirada.  Segons el Departament, les autoritats europees de medicaments estan treballant amb Zheijang Huahai per resoldre la situació tan aviat com sigui possible.

Summary: ACTUALIZACIÓ:Ordenen la retirada del mercat de medicaments que contenen Valsartán per tractar la hipertensió


El Consell de l'Advocacia Catalana ha posat en marxa una campanya per potenciar l'ús de la mediació entre els lletrats i lletres i evitar així el col·lapse judicial. La campanya compta amb al col·laboració del Departament de Justícia i es durà a terme fins a finals d'any. Consistirà en diverses accions de formació adreçades als professionals de l'advocacia per informar-los sobre la importància de la medicació i evitar així que alguns assumptes acabin "innecessàriament" als jutjats. D'aquesta manera es pretén contribuir a rebaixar la pressió dels òrgans judicials, especialment davant l'acumulació d'assumptes derivats de la pandèmia.  La presidenta del Consell, Maria Eugènia Gay, ha destacat els avantatges que la mediació suposa per a la ciutadania en general, com obtenir una solució amb més agilitat o la minoració dels costos emocionals que suposa anar a un judici. Gay ha demanat també la implicació de la judicatura i l’administració "per superar les dificultats que en el dia a dia es trobem els professionals en els jutjats". Els catorze Col·legis de l’Advocacia de Catalunya disposen de serveis d’informació sobre la mediació i estan al servei dels seus col·legiats per dotar-los de pautes a seguir, així com dels corresponents centres de mediació als quals s’hi pot adreçar qualsevol ciutadà interessat en aquesta via de resolució. També s'informa d'aquesta opció a través de l'assistència jurídica gratuïta.

Summary: El Consell de l'Advocacia Catalana promou una campanya per potenciar la mediació i evitar el col·lapse judicial


El Departament de Salut ha defensat la gestió del Govern per reduir les llistes d’espera quirúrgiques i ha afirmat que amb la quantitat pressupostada per a aquest 2017, 45 milions d’euros, n’hi haurà prou per reduir un 38% el nombre de persones que estan fora dels temps de garantia (que determinen l’espera màxima d’un pacient establerta per llei per ser sotmès a una trentena de processos quirúrgics). Salut surt al pas així de les reivindicacions que han fet aquest dimarts un centenar de persones dels col·lectius la Marea Blanca de Catalunya o la Plataforma d'Afectats per l'ICAM i l'INSS entre d’altres, que han ocupat aquest dimarts al matí la seu del Departament de la Vicepresidència i d'Economia i Hisenda per reclamar un increment de 100 milions d’euros als pressupostos de sanitat per al 2017 per reduir les llistes d’espera. Des de Salut s’ha subratllat que els objectius del Pla de xoc de reducció de llistes d’espera es mantenen “absolutament invariables tot i la reducció pressupostària”, uns objectius que passen per baixar en un 50% durant tot el mandat la llista de persones que esperen per fer proves diagnòstiques o per ser ateses en primera visita per l’especialista, i en un 10% la de persones que esperen per ser operades. En aquest últim supòsit, la reducció suposaria absorbir l’augment previst. El Departament també subratlla que l’any passat es van aplicar un seguit de mesures per aplicar de manera més eficient les llistes quirúrgiques, unes mesures que, segons fonts del Govern, han permès reduir “per sobre del que s’esperava” –en concret un 19%, uns 4.000 pacients- la quantitat de gent que supera el temps de garantia (de 3 a 6 mesos per a una trentena de processos quirúrgics determinats per CatSalut) i la quantitat de gent que supera el temps de referència (de 2 a 90 dies en funció de si el que s’ha demanat és una consulta d’atenció primària, una consulta d’atenció especialitzada o una prova diagnòstica). Salut preveu que aquestes mateixes eficiències permetin reduir el nombre de persones que estan fora dels temps de garantia per a intervencions quirúrgiques en 12.000 pacients aquest any, un 38%. El pressupost necessari per aconseguir-ho es calcula en un 61% dels 74 milions d’euros assignats en el Pla de xoc inicial (una estimació que es va fer a l’inici de mandat), és a dir, els 45 milions “que figuren a la partida corresponent” en els pressupostos per al 2017. Pel que fa a la llista d’espera per a proves diagnòstiques i per a consultes externes, des del Govern es recorda que els objectius inicials eren reduir els temps a la meitat i es calcula que amb 10 milions addicionals, i amb processos d’eficiència basats en l’activitat de l’any 2016, es pot complir l’objectiu “sense recórrer a finançaments extraordinaris”.

Summary: Salut defensa la gestió per reduir llistes d’espera i diu que amb el pressupost del 2017 n’hi ha prou per seguir-ho fent


Més de 1.300 persones han protagonitzat aquest dijous l'acte central del dia mundial de l'activitat física a Catalunya que s'ha celebrat a la Seu d'Urgell. Els participants en aquesta macro jornada lúdica i esportiva han estat 1.200 alumnes urgellencs des de P5, primària i primer i segon de l'ESO de tots els centres educatius de la capital alturgellenca fins a prop d'un centenar de persones majors de 60 anys, que han pres part al llarg de dues hores en les 18 activitats físiques organitzades pel Servei d'Esports de l'ajuntament amb el suport d'un centenar de joves voluntaris. Les activitats s'han iniciat a tres quarts de deu del matí un cop s'ha acabat l'acte d'inauguració central en que han participat tots els nens i nenes, voluntaris i autoritats. Seguidament s'ha fet una coreografia conjunta dels participants que han ballat la cançó del club Super 3 'M'agrada l'esport'. El Secretari General d'Esport de la Generalitat, Gerard Figueras, ha senyalat que "si som gent activa, serem gent més feliç, ja que podrem viure més anys i viure'ls millor". Atletisme, zumba, body combat, orientació, piragüisme, escalada, bitlles catalanes, petanca, tir amb arc, malabars, coordinació, bàdminton o golf, han estat algunes de les 18 activitats programades que des de dos quarts d'onze i fins a dos quarts d'una han pogut practicar petits i grans en el Marc del Dia Mundial de l'Activitat Física. L'alcalde de la Seu, Albert Batalla, ha expressat que "la Seu és una ciutat abocada a l'esport, a l'activitat física i a la qualitat de vida". A més tots els participants a l'acte central han pogut gaudir d'un esmorzar saludable per gentilesa del Consell Català de la Producció Integrada que ha consistit en diverses peces de fruita. Figueras ha apuntat que "s'ha de combinar pràctica esportiva i alimentació, per tant, dieta mediterrània, alimentació i activitat física". El Secretari de Salut Pública, Joan Guix, ha manifestat que "l'activitat física comporta felicitat, salut, alegria, és un dels millors medicaments preventius que podem utilitzar". En aquest sentit ha matisat que "trenta minuts en els adults i una hora en infants i adolescents és una bona pòlissa per tenir una esperança de vida més llarga". El Dia Mundial de l'Activitat Física se celebra des del 2002 a tot el món i Catalunya hi està participant des de l'1 d'abril i fins al 30 per vuitè any consecutiu, amb diverses iniciatives de promoció arreu del territori sota el lema 'Gent Activa, Gent Feliç', amb l'objectiu de promoure l'activitat física com a element fonamental de salut i benestar, així com remarcar els efectes beneficiosos d'aquesta pràctica sobre l'esfera emocional.

Summary: Més de 1.300 persones protagonitzen l'acte central del dia mundial de l'activitat física a la Seu d'Urgell


La Coordinadora Calafell –formada per associacions de veïns i partits polítics- ha convocat un doble tall a la carretera C-31 al Garraf i al Baix Penedès pel proper 19 d'agost a les 19 h per exigir la gratuïtat de l'autopista C-32. El trànsit s'interromprà a la rotonda d'enllaç de la C-31 amb la C-32 a Cubelles, i a l'altura de la plaça Mediterrani de Segur de Calafell. El moviment veïnal i polític vol "demostrar el malestar" que existeix al litoral pel preu de l'autopista, que asseguren que suposa un greuge pels municipis. Apunten que els conductors acaben col·lapsant la C-31, que és una via urbana i travessa els nuclis de Calafell, Segur, Cunit i Cubelles. Els convocants asseguren que la gratuïtat de l'autopista afavoriria l'arribada de més visitants i reduiria els accidents a la carretera urbana. La portaveu de la Coordinadora Calafell, Sonia Mirambell, ha explicat a l'ACN que municipis com Cubelles, Cunit, Segur de Calafell i Calafell "tripliquen la seva població" durant els mesos d'estiu, i ha assegurat que això "empitjora" la situació que ja viuen durant tot l'any. Paral·lel als col·lapses provocats pels estiuejants, Mirambell ha apuntat que els peatges frenen el turisme d'estades curtes perquè els visitants opten per visitar altres poblacions que no tinguin vies de pagament. "Venir a menjar una paella aquí és bastant més car que a qualsevol municipi del Baix Penedès i el Tarragonès", ha afirmat la portaveu del moviment veïnal i polític. Per motius com aquests, ha explicat, han escollit un divendres de ple mes d'agost per tallar la C-31, en un moment de la setmana en què carretera absorbeix més volum de trànsit degut als qui van a passar el cap de setmana als municipis de la costa del Garraf i Baix Penedès. "No" a les bonificacions Segons ha explicat Sonia Mirambell, la Coordinadora rebutja qualsevol nova proposta del Govern que estigui basada en les bonificacions, "perquè fins ara no han tingut cap incidència". Per això, amb la protesta exigeixen la gratuïtat del peatge de Vallcarca –a l'altura de Sitges- i de Cubelles. Amb tot, Mirambell ha obert la porta a una solució intermitja: "si, com a mínim, poguessin aixecar el de Cubelles, ens atendríem a les seves raons". "Només demanem un gest per a què l'autopista no gravi tant els municipis", ha afegit. Els convocants han fet una crida a la resta de col·lectius veïnals i polítics del Baix Penedès i Cubelles per a què se sumin als talls. De moment, la protesta només té el suport explícit dels impulsors, i estan negociant amb la plataforma 'No vull pagar C-32' per a què se sumin a la mobilització. Aquesta entitat, però, s'ha mostrat reticent a l'espera d'una reunió durant els propers dies i de saber si els talls de carretera aniran acompanyats d'altres actuacions i reunions amb les administracions.

Summary: Convoquen un tall a la C-31 al Garraf i Baix Penedès pel 19 d'agost per demanar la gratuïtat de l'autopista


Els taxistes en vaga fan una marxa cap al Parlament de Catalunya, on volen traslladar aquest dilluns la seva protesta en contra de la regulació proposada pel Govern per al sector VTC. Vestits amb armilles grogues, els taxistes s'han reunit a primera hora a la plaça de Catalunya, des d'on han decidit anar davant de la Conselleria d'Economia i, des d'allà, han iniciat una marxa cap al Parlament de Catalunya. Pel camí, han fet una assentada a la Via Laietana. Els taxistes han fet crides en contra del Govern, a qui han acusat d'anar en contra de "la classe treballadora" i d'estar a favor de "les multinacionals" i han demanat a la ciutadania que s'uneixi "a la protesta".

Summary: Els taxistes fan una marxa cap al Parlament després de protestar davant de la Conselleria d'Economia


Ramon Dinarès ha arribat al jutjat d'instrucció número 2 de Sagunt en un vehicle de la policia espanyola juntament amb un exalt càrrec de la Generalitat Valenciana ACN Sagunt / Barcelona.-El sotsinspector dels Bombers de la Generalitat Ramon Dinarès ha passat a disposició judicial aquest divendres al matí per suposades irregularitats en la contractació de mitjans aeris per a l'extinció d'incendis. Segons han confirmat fonts properes al cas a l'ACN, Dinarès ha arribat al jutjat d'instrucció número 2 de Sagunt a dos quarts de 12 del migdia en un vehicle de la policia espanyola juntament amb un exalt càrrec de la Generalitat Valenciana, Pedro Hidalgo, detingut en la mateixa causa. Està previst que els dos arrestats declarin ara davant el jutge, que determinarà si ingressen a presó o queden en llibertat. La policia espanyola va actuar dimecres contra una presumpta trama de contractació fraudulenta, amb una vintena de detencions.

Summary: El sotsinspector dels Bombers detingut per suposada contractació irregular de mitjans aeris passa a disposició judicial


Confirmats quatre casos positius de coronavirus a la residència Alt Camp de Valls. Es tracta de dues residents i dues treballadores d’aquesta residència pública, segons han confirmat fonts municipals i del Departament de Salut a l’ACN. Les dues àvies infectades, que es troben aïllades al centre, són asimptomàtiques i no ha calgut traslladar-les a l'hospital de la ciutat. En saber-se del cas de dues empleades contagiades per un conegut comú, aliè al centre, ara fa quinze dies, es van activar els protocols establerts per a aquest tipus de situació i es van fer proves PCR als 120 usuaris i al centenar de treballadors propis i d'empreses externes per diagnosticar nous casos i neutralitzar aquest brot.  Els residents es van confinar a les seves habitacions com a mesura de prevenció fins a saber-se els resultats dels tests. Només una àvia va donar positiu en aquell cribratge. Aquesta setmana s'han repetit les proves al personal i residents i una altra àvia ha donat positiu, mentre la resta de tests d'aquest segon cribratge massiu han tingut resultat negatiu. Fonts de l'Ajuntament valoren positivament el control de la situació i bon ús dels equips de protecció individual (EPI). Des del Departament de Salut es confirma que la residència reprendrà a partir de demà dijous tots els serveis amb total normalitat.

Summary: Confirmats quatre positius per covid-19 a la residència Alt Camp de Valls